DEĊIŻJONI TAL-KUMMISSJONI
tal-21 ta’ Ġunju 2007
dwar għajnuna mill-Istat C 17/2006 (ex N 3/2006), għajnuna għat-taħriġ lill-Autoeuropa - Automóveis Lda., tal-Portugall
(notifikata taħt id-dokument numru C(2007) 3130)
(Il-verżjoni Portugiża biss hi awtentika)
(Test b’relevanza għaż-ŻEE)
(2007/583/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea, u b’mod partikolari l-ewwel subparagrafu ta’ l-Artikolu 88(2) tiegħu,
Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(A) tiegħu,
Wara li talbet lill-partijiet interessati biex jibagħtu l-kummenti tagħhom skond dawk id-dispożizzjonijiet (1) u wara li kkunsidrat l-osservazzjonijiet tagħhom,
Billi:
I. IL-PROĊEDURA
(1)
Permezz ta’ l-ittra tas-27 ta’ Diċembru 2005 (reġistrata bħala rċevuta fl-4 ta’ Jannar 2006), il-Portugall innotifika lill-Kummissjoni bl-intenzjoni tiegħu li jagħti għajnuna mill-Istat li tammonta għal EUR 3 552 423 lil Autoeuropa - Automóveis Lda (“Autoeuropa”) b’rabta ma’ proġett għat-taħriġ li l-kumpanija xtaqet timplimenta. Il-Kummissjoni talbet għal aktar informazzjoni permezz ta’ ittra mibgħuta fil-31 ta’ Jannar 2006, li għaliha l-Portugall wieġeb permezz ta’ ittra datata d-9 ta’ Marzu 2006 (reġistrata bħala rċevuta fit-23 ta’ Marzu).
(2)
Permezz ta’ l-ittra tas-16 ta’ Mejju 2006, il-Kummissjoni infurmat lill-Portugall li kienet iddeċidiet li tibda l-proċedura stipulata fl-Artikolu 88(2) tat-Trattat tal-KE fir-rigward ta’ l-għajnuna. L-awtoritajiet Portugiżi ppreżentaw l-osservazzjonijiet tagħhom fil-kuntest ta’ din il-proċedura permezz ta’ l-ittra tal-31 ta’ Awissu 2006.
(3)
Id-deċiżjoni tal-Kummissjoni biex tinbeda l-proċedura kienet ippubblikata fil-Ġurnal Uffiċjali tal-Komunitajiet Ewropej (2). Il-Kummissjoni talbet lill-partijiet interessati biex jibagħtu l-osservazzjonijiet tagħhom.
(4)
Il-Kummissjoni rċeviet osservazzjonijiet mill-partijiet interessati. Hi għaddiethom lill-Portugall, li ngħata l-opportunità jirreaġixxi; l-osservazzjonijiet tal-Portugall kienu riċevuti permezz ta’ l-ittra tat-13 ta’ Novembru 2006. Il-Kummisssjoni talbet għal aktar informazzjoni mill-Portugall permezz ta’ l-ittra tat-2 ta’ Frar 2007.
II. IRTIRAR TAN-NOTIFIKA
(5)
Permezz ta’ l-ittra ta’ l-4 ta’ Mejju 2007, il-Portugall informa lill-Kummissjoni li l-għajnuna notifikata mhux ser tkun aktar implimentata minħabba li Autoeuropa bidlet il-proġett għat-taħriġ u li n-notifika għaldaqstant ma kien għad fadlilha l-ebda skop u ġiet irtirata.
(6)
Il-Kummissjoni tinnota li skond l-Artikolu 8 tar-Regolament tal-Kunsill (KE) Nru 659/1999 (3), l-Istat Membru kkonċernat jista’ jirtira n-notifika fil-ħin qabel ma’ l-Kummissjoni tkun ħadet deċiżjoni dwar l-għajnuna. Skond l-Artikolu 8(2), f’każijiet fejn il-Kummissjoni tkun bdiet il-proċedura għall-investigazzjoni formali, il-Kummissjoni għandha tagħlaq il-proċedura.
(7)
Konsegwentament, il-Kummissjoni ddeċidiet li tagħlaq il-proċedura għall-investigazzjoni formali skond l-Artikolu 88(2) tat-Trattat tal-KE fir-rigward ta’ l-għajnuna rilevanti, peress li l-Portugall irtira n-notifika tiegħu,
ADOTTAT DIN ID-DEĊIŻJONI:
Artikolu 1
Il-Kummissjoni ddeċidiet li tagħlaq il-proċedura għall-investigazzjoni formali skond l-Artikolu 88(2) tat-Trattat tal-KE fir-rigward ta’ l-għajnuna għat-taħriġ li l-Portugall kellu l-ħsieb jagħti lill-Autoeuropa - Automóveis Lda. wara li ġiet irtirata n-notifika tiegħu.
Artikolu 2
Din id-Deċiżjoni hi indirizzata lir-Repubblika Portugiża.
Magħmul fi Brussell, 21 ta’ Ġunju 2007